संतरी के सिर में लगी गोली; दो दिन पहले ही लौटा था छुट्‌टी से
Bathinda Army Cantonment; Firing In Military Station | Jawan Hit Bullet In Head Died बठिंडा मिलिट्री स्टेशन में बीते दिन सुबह हुई घटना के 24 घंटे के अंदर एक और जवान की जान चली गई।
बठिंडा मिलिट्री स्टेशन में बीते दिन सुबह हुई घटना के 24 घंटे के अंदर एक और जवान की जान चली गई। यहां एक जवान के सिर में गोली लग गई। गोली की आवाज सुनने के बाद तुरंत सभी घटनास्थल पर पहुंचे। जवान को मिलिट्री अस्पताल ले जाया गया, लेकिन डॉक्टरों ने उसे मृत घोषित कर दिया। फिलहाल इसे एक हादसा कहा जा रहा है, जिसे बीते कल हुई घटना के साथ नहीं जोड़ा जा रहा है।
मिली जानकारी के अनुसार बठिंडा के मिलिट्री एरिया में यूनिट लाइन ऑफ कंट्रोल के पास गोली की आवाज सुनी गई। जब आर्मी जवान मौके पर पहुंचे तो संत्री गुर तेजस लाहुराज, जो पहरा दे रहा था, के सिर पर गोली लगी हुई थी। पंजाब पुलिस को दी गई सूचना के अनुसार जवान अपनी राइफल को ठीक कर रहा था, तभी अचानक गोली चली है, जो उसके सिर पर लगी है। यह जवान दो दिन पहले ही छुट्‌टी से घर लौटा था।
अस्पताल में तोड़ा दम
गोली लगने की घटना के बाद जवान गुर तेजस को तुरंत मिलिट्री अस्पताल ले जाया गया। लेकिन सिर पर गोली लगने व अतिरिक्त खून निकलने के कारण उसकी मौत हो गई। आर्मी ने इसकी जानकारी स्थानीय पुलिस को दे दी है।
अभी शव को मिलिट्री अस्पताल में ही रखा गया है। आज पोस्टमॉर्टम करवाने के बाद शव परिवार को सौंप दिया जाएगा।
आत्महत्या या हादसा, अभी साफ नहीं
इस घटना के बारे में आर्मी की तरफ से अभी कोई प्रतिक्रिया नहीं आई है। यह आत्महत्या है या हादसा, इस बारे में भी साफ नहीं कहा जा सकता। पुलिस ने और आर्मी ने अपने स्तर पर घटना की जांच शुरू कर दी है।